**Likumprojekta "Grozījumi Oficiālo publikāciju un tiesiskās informācijas likumā" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta mērķis ir izpildīt Valdības rīcības plāna 189. punktā ietverto apņemšanos nostiprināt Latvijas Vēstnesi kā valsts, pilsoniskās un tiesiskās informācijas platformu, nodrošinot ilgtermiņā stabilu valsts budžeta finansējumu oficiālajam izdevējam tam deleģēto valsts pārvaldes funkciju efektīvai veikšanai un stratēģiskai attīstībai, tādējādi stiprinot tiesiskumu, nacionālo drošību un pilsonisko sabiedrību, kā arī veicinot komercdarbības vides attīstību un investīcijas Latvijā.  Paredzēts, ka likumprojekts stāsies spēkā 2021. gada 1. janvārī. |

|  |  |  |  |  |
| --- | --- | --- | --- | --- |
| **I. Tiesību akta projekta izstrādes nepieciešamība** | | | | |
| 1. | Pamatojums | | 1. Ar Ministru kabineta 2019. gada 7. maija rīkojumu Nr. 210 "Par Valdības rīcības plānu Deklarācijas par Artura Krišjāņa Kariņa vadītā Ministru kabineta iecerēto darbību īstenošanai" apstiprinātā Valdības rīcības plāna 189. pasākums, kas paredz valdības apņemšanos nostiprināt oficiālo izdevumu "Latvijas Vēstnesis" kā valsts, pilsoniskās un tiesiskās informācijas platformu, nodrošinot ilgtermiņā stabilu valsts budžeta finansējumu oficiālajam izdevējam tam deleģēto valsts pārvaldes funkciju efektīvai veikšanai un stratēģiskai attīstībai, tādējādi stiprinot tiesiskumu, nacionālo drošību un pilsonisko sabiedrību, kā arī veicinot komercdarbības vides attīstību un investīcijas Latvijā.[[1]](#footnote-2)  2. Latvijas Nacionālā attīstības plāna 2021.-2027. gadam rīcības virziena "Tiesiskums un pārvaldība" 426. uzdevums, kas paredz tiesiskuma un demokrātiskas valsts apziņas stiprināšanu sabiedrībā, īstenojot sabiedrības pilsonisko izglītību, nodrošinot Latvijas tiesību sistēmas sabalansētu attīstību (tostarp cilvēktiesību ievērošanu iepretī inovācijām un tehnoloģiju radītajām izmaiņām), mazinot birokrātiju, kā arī uzlabojot normatīvo aktu kvalitāti un pieejamību (atbalstīts Ministru kabineta 25.02.2020. sēdē (prot. Nr. 8 33.§) un apstiprināts Saeimā 02.07.2020.).[[2]](#footnote-3)  3. Ministru kabineta 2020. gada 18. augusta sēdes protokola Nr. 49 38. § 3. punkts.[[3]](#footnote-4)  4. Ar Ministru kabineta 2019. gada 22. maija rīkojumu Nr. 247 "Par Uzņēmējdarbības vides pilnveidošanas pasākumu plānu 2019.-2022. gadam" apstiprinātā plāna rīcības virziena "Uzņēmējdarbības uzsākšana" 4.1.2. pasākums, kas paredz samazināt kopējās uzņēmuma (SIA) e-reģistrācijas izmaksas, un rīcības virziena "Investoru tiesību aizsardzības" un 4.4.5. pasākums, kas paredz, ka visi ārējie normatīvie akti, tai skaitā visi pašvaldību saistošie noteikumi pieejami vienuviet (tiek publicēti oficiālajā izdevumā "Latvijas Vēstnesis"), lai veicinātu piesaistīto ārējo investīciju apjomu.[[4]](#footnote-5)  5. Latvijas Ceturtā nacionālā atvērtās pārvaldības rīcības plāna 2020.-2021. gadam 4. apņemšanās 2. punkta 4. apakšpunkts, kas paredz apņemšanos nodrošināt, ka visu pašvaldību saistošie noteikumi tiek publicēti oficiālajā izdevumā "Latvijas Vēstnesis" un sistematizēti tiesību aktu portālā www.likumi.lv. | |
| 2. | | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | ***1. Oficiālajam izdevējam deleģēto valsts uzdevumu finansēšana***  VSIA "Latvijas Vēstnesis" (turpmāk arī – Oficiālais izdevējs) saskaņā ar Oficiālo publikāciju un tiesiskās informācijas likumu (turpmāk – OPTIL) pilda demokrātiskai sabiedrībai fundamentāli svarīgu funkciju – nodrošina privātpersonu tiesības būt informētām par savām tiesībām un pienākumiem, uzturot valsts oficiālo publikāciju informācijas sistēmu, izdodot oficiālo izdevumu "Latvijas Vēstnesis", nodrošinot tiesību aktu sistematizāciju, kā arī veicinot sabiedrības izpratni par normatīvajos aktos noteiktajām tiesībām un pienākumiem, izdodot žurnālu "Jurista Vārds", uzturot portālu "Cilvēks. Valsts. Likums", kā arī izdodot juridiska rakstura literatūru.  Šo demokrātiskai sabiedrībai vitāli svarīgo funkciju Oficiālais izdevējs līdz 2020. gadam pildīja tikai no pašu ienākumiem, kas gūti no maksas par oficiālo publikāciju, kā arī juridiskās literatūras un žurnāla "Jurista Vārds" izdošanas. 2020. gadā no valsts budžeta tika piešķirta ⅓ daļa no Oficiālā izdevēja funkciju īstenošanai nepieciešamā finansējuma. Tomēr finansējuma trūkums apdraud Oficiālā izdevēja funkciju pienācīgu izpildi, par ko Tieslietu ministrija informēja Ministru kabinetu informatīvajā ziņojumā "Par oficiālās publikācijas un tiesiskās informācijas finansiālo nodrošinājumu"[[5]](#footnote-6).  Ekonomiskās sadarbības un attīstības organizācijas (OECD) 2012. gada labās prakses rekomendācijas[[6]](#footnote-7) paredz, ka valdībām ir jānodrošina, lai normatīvie akti ir saprotami un skaidri un ka sabiedrība var viegli saprast viņu tiesības un pienākumus. Tāpat rekomendācijas paredz, ka visiem normatīvajiem aktiem ir jābūt viegli pieejamiem sabiedrībai. Pilnīgai un aktuālai normatīvo aktu datubāzei jābūt brīvi pieejamai sabiedrībai internetā, izmantojot lietotājam draudzīgu interfeisu un nodrošinot meklēšanas iespējas tajā.  Dēļ maksas par oficiālo publikāciju ir izveidojusies tendence izvairīties no informācijas publicēšanas oficiālajā izdevumā "Latvijas Vēstnesis", grozot normatīvos aktus ,vai arī nepildīt tajos paredzēto informācijas publicēšanas pienākumu. Šī tendence apdraud ne tikai Oficiālā izdevēja funkciju izpildes iespējamību, bet arī Latvijas Republikas Satversmes (turpmāk – Satversme) 90. pantā garantēto tiesību ikvienam zināt savas tiesības īstenošanu.  Kopš informatīvā ziņojuma "Par oficiālās publikācijas un tiesiskās informācijas finansiālo nodrošinājumu" izskatīšanas Ministru kabinetā situācija ir tikai pasliktinājusies. Ārējo normatīvo aktu izmaiņu rezultātā par maksu publicējamo oficiālo paziņojumu nomenklatūra un attiecīgi Oficiālā izdevēja ieņēmumi ir ievērojami samazinājušies, bet bez maksas publicējamo oficiālo paziņojumu apjoms turpina palielināties.  2016. gads bija pirmais kopš 2002. gada, kad Oficiālais izdevējs, nepalielinot izdevumus, darbojās ar zaudējumiem strauji krītošo ieņēmumu dēļ. No tā brīža savu funkciju izpildei Oficiālais izdevējs izmanto uzkrātās naudas rezerves. 2019. gadā no Oficiālā izdevēja rezervēm zaudējumu segšanai novirzīti 630 993 *euro*. Prognozes rāda, ka 2020. gadā Oficiālā izdevēja pašu ieņēmumi turpinās samazināties, it īpaši, ņemot vērā darba intensitātes pieaugumu, ko izraisīja Covid-19 pandēmijas novēršanai pieņemto tiesību aktu izsludināšana un sistematizācija. Lai nodrošinātu OPTIL noteikto funkciju izpildes nepārtrauktību strauji krītošo ieņēmumu apstākļos, no Tieslietu ministrijai piešķirtā valsts budžeta finansējuma tika izveidota budžeta apakšprogramma 09.07.00. "Oficiālās publikācijas un tiesiskās informācijas nodrošināšana" finansējuma nodrošināšanai Oficiālam izdevējam 685 164 *euro* apmērā ik gadu. Tomēr, kā minēts iepriekš, šāds finansējums nav pietiekams, jo nodrošina tikai ⅓ daļu no Oficiālā izdevēja funkciju īstenošanai nepieciešamā finansējuma.  Pārresoru koordinācijas centrs savā 2018. gada atzinumā par Oficiālā izdevēja 2017. gada darbības vērtējumu vērsa uzmanību uz nepieciešamību atrisināt situāciju ar nepietiekamu finansējumu, jo pretējā gadījumā tiek apdraudēta likumā noteikto funkciju izpilde un kapitālsabiedrības pastāvēšana ilgtermiņā. Vienlaikus Pārresoru koordinācijas centrs 2017. un 2018. gada Oficiālā izdevēja finanšu mērķu izpildi novērtē kā labu.  Šādā situācijā bez pilna valsts budžeta finansējuma Oficiālais izdevējs jau 2020. gada beigās nespēs pilnībā nodrošināt OPTIL noteikto funkciju izpildi. Nerisinot šo jautājumu jau 2021. gadā, pastāv nopietns risks, ka Oficiālais izdevējs nespēs īstenot savus uzdevumus (tai skaitā normatīvo aktu publicēšanu un konsolidēšanu).  Tādējādi secināms, ka oficiālo publikāciju maksa kā finansējuma avots OPTIL noteikto valsts funkciju izpildei rada nopietnus draudus demokrātiskai sabiedrībai fundamentāli svarīgu funkciju izpildē un ir sevi izsmēlis.  2017. gadā starptautiskā auditorkompānija SIA "Pricewaterhouse Coopers" veica vispārīgu Oficiālā izdevēja efektivitātes, lietderības un atbilstības izvērtējumu. Gala ziņojumā auditori norādījuši, ka analīzes rezultātā nav konstatētas pazīmes, kas liecinātu par esošo resursu neefektīvu izmantošanu. Līdz ar to auditori apstiprinājuši, ka resursu izlietojums ir atbilstošs Oficiālā izdevēja normatīvajos aktos noteikto funkciju īstenošanai un pakalpojumu sniegšanai pašreizējā formā un kvalitātē.  **Oficiālā izdevēja funkciju pastāvīgai un nepārtrauktai izpildei drošākais un sabiedrības interesēm atbilstošākais finansēšanas avots ir valsts budžeta finansējums – dotācija pilnā apmērā.**  **Oficiālajam izdevējam deleģēto valsts pārvaldes uzdevumu izpildei papildus nepieciešams finansējums 2021. gadā un turpmākajos gados 1 391 328** ***euro* apmērā.**  Valsts budžeta dotācijas piešķiršana nodrošinātu Oficiālajam izdevējam iespēju īstenot sabiedrībai ērti pieejamā, drošā, daudzveidīgā un mūsdienīgā veidā OPTIL noteiktās valstiski svarīgās funkcijas, kuras kopumā veido vienotu valsts, pilsoniskās un tiesiskās informācijas platformu:   1. oficiālā izdevuma "Latvijas Vēstnesis" izdošana un bezmaksas pieejamība tīmekļa vietnē [www.vestnesis.lv](http://www.vestnesis.lv) (OPTIL 14. panta trešā daļa); 2. ārējo normatīvo aktu, kā arī citu tiesību aktu un oficiālo paziņojumu publicēšana (OPTIL 3. panta pirmā daļa); 3. Oficiālo publikāciju informācijas sistēmas (valsts informācijas sistēmas) uzturēšana[[7]](#footnote-8) (OPTIL 15. pants); 4. oficiālajā izdevumā "Latvijas Vēstnesis" publicētu tiesību aktu sistematizācija un sistematizētu tiesību aktu bezmaksas pieejamība sabiedrībai tiesību aktu portālā tīmekļa vietnē [www.likumi.lv](http://www.likumi.lv) (OPTIL 16. un 17. pants); 5. žurnāla "Jurista Vārds" izdošana (OPTIL 14. panta otrā daļa); 6. valsts oficiālās informācijas sniegšana, kā arī sabiedrības izpratnes veidošana par normatīvajos aktos noteiktajām privātpersonu tiesībām un pienākumiem, izdodot juridiska rakstura literatūru, kā arī nodrošinot interaktīvu valsts un sabiedrības procesu analīzi un tiesību aktu skaidrojumus portālā "Cilvēks. Valsts. Likums." ([www.lvportals.lv](http://www.lvportals.lv)) (OPTIL 14. panta otrā daļa).   ***2. Oficiālā izdevēja juridiskais statuss un kompetence, saņemot valsts budžeta finansējumu***  Oficiālā izdevēja juridiskā statusa kontekstā vēlamies uzsvērt, ka oficiālajam izdevējam deleģēto valsts uzdevumu izpilde primāri jāuztver kā instruments, ar kuru valsts pilda savu publisko funkciju – cilvēktiesību uz informācijas saņemšanu nodrošināšanu (tostarp, tiesiski saistošas informācijas izsludināšanu, valsts nozīmes informācijas publicēšanu, ikviena tiesību un pienākumu skaidrošanu, informācijas par valsts institūciju darbību atspoguļošanu, sabiedrības līdzdalību valsts darbībā, veicināt tiesiskumu un demokrātiju u.c.), nevis kā līdzeklis, ar kura palīdzību valsts tiecas nodrošināt "iztrūkumu" mēdiju vai izdevējdarbības darbības jomā.  Saskaņā ar OPTIL Oficiālā izdevēja īstenotā kompetence jeb darbība ir valsts pārvaldes uzdevums. **Ņemot vērā Oficiālā izdevēja darbības stratēģisko svarīgumu sabiedrības informēšanā un pilsoniskas sabiedrības veicināšanā, valstij šajā procesā ir jāiesaistās. Valsts pienākums ir nodrošināt šāda Oficiālā izdevēja izveidi un darbību neatkarīgi no tā, cik plašs un spēcīgs ir privātā sektora piedāvājums.** **Šāda sabiedrības informēšana ar valsts, pilsoniskās un tiesiskās informācijas platformas starpniecību primāri ir valsts uzdevums.**  Valstij no Satversmes 1., 90., 99., 100. un 101. panta izriet pienākums nodrošināt augstvērtīgas informācijas infrastruktūru, kas sniedz indivīdam iespējami objektīvu, plašu un dziļu informāciju par dažādām politiskajām, sociālajām un kultūras norisēm, lai indivīds varētu pilnvērtīgi piedalīties sabiedrības dzīvē. Valsts šo pienākumu īsteno, izveidojot ilgtspējīgu, vispārpieejamu un vienotu platformu, kurā nepastarpināti sniedz sabiedrībai nozīmīgu un kvalitatīvu valsts, pilsonisko un tiesisko informāciju un veicina kvalitatīvu sabiedrības diskusiju, uzturot atgriezenisko saiti starp sabiedrību un valsti. Šādas platformas veidošana un attīstīšana ir jāvērtē arī kā nacionālās drošības un informatīvās telpas stiprināšanas ilgtermiņa ieguldījums.  Tiesības saņemt informāciju ir garantētas Satversmes 100. pantā kā tiesību uz vārda brīvību sastāvdaļa. Tiesības uz informāciju ietvertas arī Latvijai saistošajos starptautiskajos līgumos – Eiropas Cilvēktiesību un pamatbrīvību aizsardzības konvencijā un Starptautiskajā paktā par pilsoniskajām un politiskajām tiesībām. Šīs tiesības ietvertas arī Vispārējā cilvēktiesību deklarācijā. Tiesības saņemt informāciju kā tiesību uz vārda brīvību sastāvdaļa neatņemami ir viens no demokrātiskas sabiedrības pamatiem. Proti, caur tiesību uz informāciju īstenošanu ir panākams, lai valsts pārvalde būtu atklāta, pieejama un tās darbība – pārskatāma. Tiesību uz informāciju īstenošanas rezultātā sabiedrība var pārliecināties, vai valsts pārvalde darbojas sabiedrības interesēs. Turklāt informācijas saņemšana ir galvenais priekšnosacījums, lai persona varētu īstenot savas tiesības šo informāciju izplatīt un paust par to (vai, ņemot to vērā) savu viedokli.[[8]](#footnote-9)  No šīm cilvēktiesībām izriet arī **valsts aktīvs pienākums radīt tādu vidi, kurā sabiedrībai ir nodrošinātas pienācīgas iespējas saņemt vispusīgu, objektīvu informāciju.**  **Oficiālā izdevēja sniegtos pakalpojumus savā ziņā var uzskatīt par publiskiem pakalpojumiem plašākā nozīmē** (publisko pakalpojumu sniegšana ir materiālu vai nemateriālu labumu piedāvāšana privātpersonām kultūras, izglītības, veselības aizsardzības, sociālajā, vides aizsardzības vai citā jomā, lai nodrošinātu sabiedrības vajadzību ievērošanu šo pakalpojumu saņemšanā).[[9]](#footnote-10) Lai arī, gramatiski tulkojot Valsts pārvaldes iekārtas likuma 87. pantu, varētu nonākt pie secinājuma, ka jebkāda veida publisko pakalpojumu sniegšana ir uzskatāma **par valsts darbību privāto tiesību jomā**, publiskie pakalpojumi pamatā tiek sniegti **publisko tiesību formā**.[[10]](#footnote-11)  Publiskie pakalpojumi var tikt sniegti caur trim dažādu tiesisko formu veidojumiem: 1) valsts pārvaldes iestādi; 2) publisko aģentūru; 3) komercsabiedrību. Publiskās personas kompetencē ir izvēlēties atbilstošāko formu, ņemot vērā konkrēto publisko pakalpojumu specifiku.  No juridiskā viedokļa pieļaujams gan tas, ka valsts konkrētā uzdevuma veikšanai izmanto valsts komercsabiedrību (šāds statuss Oficiālajam izdevējam ir šobrīd un jau vairāk kā 20 gadus), gan tas, ka valsts šā uzdevuma īstenošanai izveido iestādi (tas, ko šobrīd paredz OPTIL – pārveidot Oficiālo izdevēju par valsts aģentūru).  Izšķiršanās par labu vienam vai otram variantam ir atkarīga no **lietderības apsvērumiem** (kas ir primārais kritērijs) un valsts nostājas Oficiālā izdevēja īstenoto uzdevumu rakstura noteikšanā.  Atbilstoši OPTIL pārejas noteikumu 3. punktā paredzētajam 2015. gadā tika veikti priekšdarbi Oficiālā izdevēja pārveidei par valsts aģentūru "Latvijas Vēstnesis", sākot ar 2016. gadu. Ministru kabinets 2015. gada 8. septembra sēdē atbalstīja priekšlikumu atlikt Oficiālā izdevēja pārveidi par valsts aģentūru līdz 2017. gadam (prot. Nr. 45 90. §), jo 2016. gadā valsts aģentūras "Latvijas Vēstnesis" darbības nodrošināšanai nepieciešamo finansējumu no valsts budžeta nebija iespējams piešķirt. Vienlaikus Ministru kabinets nolēma jautājumu par valsts budžeta līdzekļu piešķiršanu valsts aģentūras "Latvijas Vēstnesis" darbības nodrošināšanai 2017. gadam un turpmākajiem gadiem skatīt Ministru kabinetā valsts budžeta likumprojekta 2017. gadam un vidēja termiņa budžeta ietvara likumprojekta sagatavošanas un izskatīšanas procesā kopā ar visu ministriju un citu centrālo valsts iestāžu jauno politikas iniciatīvu pieprasījumiem atbilstoši valsts budžeta finansiālajām iespējām. Ņemot vērā citas neatliekamas valsts un tieslietu sistēmas prioritātes, finansējums līdz šim nav piešķirts. Līdz ar to 2016. gadā 16. augustā Ministru kabinets nolēma atlikt Oficiālā izdevēja pārveidi par valsts aģentūru līdz turpmākam Ministru kabineta lēmumam (prot. Nr. 40, 43. §).  2016. gada 23. novembra grozījumi OPTIL paredz, ka līdz valsts aģentūras "Latvijas Vēstnesis" izveidošanai tās uzdevumu izpildi nodrošina valsts sabiedrība ar ierobežotu atbildību "Latvijas Vēstnesis". Ministru kabinetam, nosakot valsts aģentūras "Latvijas Vēstnesis" izveidošanas termiņu, jāpieņem lēmums par finanšu līdzekļu piešķiršanu no valsts budžeta šā OPTIL [13.](https://likumi.lv/ta/id/249322-oficialo-publikaciju-un-tiesiskas-informacijas-likums#p13) panta otrajā daļā, [14. panta](https://likumi.lv/ta/id/249322-oficialo-publikaciju-un-tiesiskas-informacijas-likums#p14) otrajā daļā un [15. panta](https://likumi.lv/ta/id/249322-oficialo-publikaciju-un-tiesiskas-informacijas-likums#p15) trešajā daļā noteikto uzdevumu izpildei.  Kā norādīja arī starptautiskie auditori, tad, lai nodrošinātu kvalitatīvus un uz attīstību vērstus pakalpojumus, šobrīd būtiski ir atrisināt jautājumu ar finansējuma nodrošinājumu, Oficiālā izdevēja statusu un sasniedzamajiem stratēģiskajiem mērķiem. Tāds nenoteikts stāvoklis neļauj Oficiālajam izdevējam maksimāli veiksmīgi attīstīties.  Ministru kabinets ir izvērtējis piemērotāko juridisko un saimniecisko darbības formu, kādā Oficiālais izdevējs vislabāk varētu turpmāk veikt OPTIL deleģētos valsts uzdevumus, un secināja, ka šobrīd piemērotākais ilgtermiņa risinājums ir saglabāt Oficiālajam izdevējam valsts kapitālsabiedrības formu, nepārveidot to par valsts aģentūru, ņemot vērā arī šādus aspektus:   1. lai saglabātu pašreizējo **satura kvalitātes** **reputāciju** un **sabiedrības uzticību**; 2. paralēli oficiālās informācijas sniegšanai (normatīvo aktu un oficiālo paziņojumu izsludināšana un konsolidēšana) arī nākotnē jāturpina attīstīt tādus valsts, pilsoniskās un tiesiskās informācijas sniegšanas pakalpojumus, kas prasa objektivitāti un politisku neitralitāti informācijas izvēlē, apstrādē un pasniegšanas formā (žurnāls "Jurista Vārds", portāls "Cilvēks. Valsts. Likums.", juridiskās literatūras izdošana), tādēļ ir **svarīgi nodrošināt redakcionālu neatkarību no politiskiem un administratīviem lēmumu pieņēmējiem**, kas nebūtu iespējams, ja Oficiālais izdevējs kļūtu par tiešās valsts pārvaldes sastāvdaļu; 3. tāpat, nākotnē turpinot veidot šādus informācijas kanālus, **jāsaglabā organizatoriskās un finanšu pārvaldības iespējas**, ko atšķirībā no tiešās valsts pārvaldes iestādes statusa sniedz darbība kapitālsabiedrības formā (ne tikai caur Valsts kasi, bet arī caur komercbankām organizējama finanšu plūsma, brīvākas nepieciešamā personāla piesaistes iespējas – ārštata autori, honorāru izmaksas utt.); 4. Oficiālais izdevējs OPTIL dotā uzdevuma – veicināt sabiedrības izpratni par normatīvajos aktos noteiktajām privātpersonu tiesībām un pienākumiem – īstenošanai **izmanto komercdarbības videi raksturīgus produktus**, kaut arī nerentablus savā būtībā (juridiska rakstura literatūras un žurnāla "Jurista Vārds" izdošana). Komercdarbības videi raksturīgu produktu radīšana un pārdošana tiešās pārvaldes iestādes (valsts aģentūras) statusā, ņemot vērā normatīvajos aktos tiešās pārvaldes iestādēm noteikto regulējumu, būtu ievērojami apgrūtināta vai pat neiespējama; 5. Valsts pārvaldes iekārtas likuma 88. panta pirmās daļas 2. punkts pieļauj publiskai personai savu funkciju efektīvai izpildei dibināt kapitālsabiedrību, ja šīs kapitālsabiedrības darbības rezultātā tiek radītas preces vai pakalpojumi, kas ir stratēģiski svarīgi valsts attīstībai vai valsts drošībai.   **Ministru kabinets 2020. gada 18. augustā (prot. Nr.49, 38.§ 6. un 7. punkts) atbalstīja tiešās valsts līdzdalības saglabāšanu VSIA "Latvijas Vēstnesis", saglabājot Oficiālā izdevēja pašreizējo juridisko statusu ilgtermiņā un nosakot, ka arī turpmāk valsts kapitāla daļu turētāja kapitālsabiedrībā ir Tieslietu ministrija un pamatojoties uz Publiskas personas kapitāla daļu un kapitālsabiedrību pārvaldības likuma 1. panta pirmās daļas 18. punktu un 7. pantu, noteica VSIA "Latvijas Vēstnesis" vispārējo stratēģisko mērķi – nodrošināt ilgtspējīgas, vispārpieejamas un vienotas platformas darbību, kurā nepastarpināti sniedz sabiedrībai nozīmīgu un kvalitatīvu valsts, pilsonisko un tiesisko informāciju, veicinot sabiedrībā izpratni par normatīvajos aktos noteiktajām privātpersonu tiesībām un pienākumiem, kā arī veicina sabiedrības tiesiskās domas attīstību atbilstoši demokrātiskas valsts principiem un veicina kvalitatīvu sabiedrības diskusiju, uzturot atgriezenisko saiti starp sabiedrību un valsti.**  **Vienlaikus Ministru kabinets uzdeva Tieslietu ministrijai pēc OPTIL grozījumu pieņemšanas sagatavot un tieslietu ministram iesniegt izskatīšanai Ministru kabinetā tiesību akta projektu, ar kuru atzīst par spēku zaudējušu Ministru kabineta 2015. gada 24. septembra rīkojumu Nr. 575 "Par valsts sabiedrības ar ierobežotu atbildību "Latvijas Vēstnesis" pārveides par valsts aģentūru "Latvijas Vēstnesis" uzsākšanu".**  Kapitālsabiedrības formā šobrīd darbojas arī Latvijas sabiedriskie mediji (Latvijas Televīzija un Latvijas Radio), kā arī kultūras iestādes (teātri, koncertorganizācijas, orķestri u. tml.). Arī šīs institūcijas sniedz sabiedrībai informāciju un veido kultūras produktus, neatkarīgi lemjot par to saturu, bet vienlaikus saņemot valsts budžeta līdzfinansējumu valsts noteikto funkciju īstenošanai.  Tā kā Oficiālais izdevējs īsteno nozīmīgas ar valsts drošību saistītas un stratēģiski svarīgas valsts un pašvaldību administratīvās teritorijas attīstības funkcijas, uzdevumus un pasākumus, būtu nosakāms, ka VSIA "Latvijas Vēstnesis" kapitāla daļas ir valsts īpašums un nav privatizējamas, atsavināmas vai citādi apgrūtināmas.  ***3. Pašvaldību saistošo noteikumu pieejamības vienuviet finansēšanas aspekti***  Ārējo normatīvo aktu pieejamība sabiedrībai šobrīd ir apgrūtināta, jo **visu ārējo normatīvo aktu oficiālās publikācijas nav pieejamas vienuviet**. Atšķirībā no Satversmes, starptautiskajiem līgumiem, likumiem, Ministru kabineta noteikumiem un autonomo publisko tiesību subjektu izdotajiem ārējiem normatīvajiem aktiem, **pašvaldību saistošos noteikumus neizsludina vienuviet.** Proti, saskaņā ar likuma "Par pašvaldībām" 45. panta piekto daļu republikas pilsētas domes saistošos noteikumus un to paskaidrojuma rakstu publicē oficiālajā izdevumā "Latvijas Vēstnesis", savukārt novada domes saistošos noteikumus un to paskaidrojuma rakstu publicē oficiālajā izdevumā "Latvijas Vēstnesis" vai vietējā laikrakstā, vai bezmaksas izdevumā. Turklāt saistošiem noteikumiem, ar kuriem apstiprināts pašvaldības nolikums, pašvaldības budžets vai pašvaldības teritorijas attīstības plānošanas dokuments, spēkā esošie normatīvie akti paredz publicēšanas kārtību, kas atšķiras no citu konkrētās pašvaldības saistošo noteikumu publicēšanas kārtības.[[11]](#footnote-12) **Tāpēc pašvaldību izdotais saistošais regulējums nav pārskatāms un nav viegli atrodams, it īpaši personām, kuras nedzīvo konkrētā pašvaldībā.**  Lai risinātu minētās problēmas, nepieciešams visus pašvaldību saistošos noteikumus (t.sk. pašvaldības nolikumu, budžetu un tā grozījumus, ar teritorijas attīstības plānošanu saistītos saistošos noteikumus) pilnā apjomā oficiāli publicēt vienuviet – oficiālajā izdevumā "Latvijas Vēstnesis" un sistematizēt tiesību aktu portālā [www.likumi.lv](http://www.likumi.lv).  Minētā nepieciešamība izkristalizējās arī ārkārtējās situācijas un pēc tās Covid-19 izplatības laikā, kad pašvaldību saistošajiem noteikumiem Covid-19 jautājumos tika noteikta īpaša spēkā stāšanās un publicēšana, lai nodrošinātu lēmumu pieņemšanas operativitāti.[[12]](#footnote-13)  2012. gadā, pieņemot OPTIL, Saeimas Juridiskajā komisijā tika diskutēts par to, ka visi pašvaldību saistošie noteikumi ir izsludināmi, tos publicējot oficiālajā izdevumā "Latvijas Vēstnesis". Taču tobrīd šim pasākumam, līdzīgi kā oficiālās publikācijas valsts funkcijas nodrošināšanai, nebija paredzēti finanšu līdzekļi valsts budžetā un tika nolemts, ka šo risinājumu ieviesīs pakāpeniski – no sākuma paredzot iespēju pašvaldībām brīvprātīgi izvēlēties saistošo noteikumu publicēšanas vietu, kas arī tika ieviests ar 2015. gada 8. oktobra grozījumiem likumā "Par pašvaldībām"[[13]](#footnote-14), un pēc valsts budžeta finansējuma piešķiršanas – šo pienākumu noteikt kā obligātu.  Šāds risinājums būtiski uzlabotu pašvaldību saistošo noteikumu pieejamību sabiedrībai (tai skaitā komersantiem un potenciāliem investoriem) un valsts institūcijām (tai skaitā tiesām), jo visu pašvaldību saistošie noteikumi būtu pieejami vienuviet un bez maksas, turklāt arī konsolidētā versijā (gan spēkā esošās, gan vēsturiskās, gan nākotnes redakcijas).  ***4. Likumprojekta mērķis un būtība***  Likumprojekta "Grozījumi Oficiālo publikāciju un tiesiskās informācijas likumā" (turpmāk – likumprojekts) **mērķis** nodrošināt Oficiālajam izdevējam stabilu finansēšanas modeli tam deleģēto valsts uzdevumu izpildei, atsakoties no oficiālo publikāciju maksas, ko maksā informācijas iesniedzējs, un piešķirot pilnu valsts budžeta dotāciju Oficiālajam izdevējam likumā deleģēto valsts pārvaldes uzdevumu nepārtrauktai un kvalitatīvai izpildei, vienlaikus skaidrāk izsakot šī finansējuma ietvaros veicamos Oficiālā izdevēja uzdevumus, kā arī citu ar to saistīto regulējumu, radot caurskatāmu pārvaldību, pilnveidojot cilvēku pamattiesību uz informācijas pieejamību un tiesības zināt savas tiesības īstenošanu.  Saistībā ar minēto mērķi **likumprojektā paredzēts** šāds regulējums:  1. Tiek skaidri noteikti Oficiālajam izdevējam (VSIA "Latvijas Vēstnesis") deleģēto valsts uzdevumu nodrošināšanai nepieciešamā **finansējuma avoti** (OPTIL 13. pants). Oficiālās publikācijas un tiesiskās informācijas nodrošināšanas izmaksas sedz no:  1) valsts budžeta dotācijas;  2) oficiālā izdevuma izdevēja paša ieņēmumiem no saimnieciskās darbības;  3) citiem normatīvajos aktos paredzētiem finanšu avotiem.  2. Piešķirot pilnvērtīgu valsts budžeta dotāciju Oficiālā izdevēja funkciju nodrošināšanai, lai efektīvi sasniegtu oficiālo publikāciju mērķi, likumprojekts paredz, ka **tiek atcelta oficiālo publikāciju maksa visiem** informācijas iesniedzējam, proti, oficiālā publikācija informācijas **iesniedzējam ir bez maksas**. Tādēļ tiek **izslēgts deleģējums** OPTIL 13. panta otrajā daļā Ministru kabinetam noteikt maksas apmēru par oficiālo publikāciju, maksas iekasēšanas kārtību un atvieglojumus. Uz šī deleģējuma pamata ir izdoti Ministru kabineta 2013. gada 29. janvāra noteikumi Nr. 65 "Oficiālo publikāciju noteikumi"[[14]](#footnote-15), kuri tiks atbilstoši grozīti. Valsts pārvaldes iekārtas likuma 43.1 panta pirmā un otrā daļa noteic, kapakalpojumus, veicot valsts pārvaldes uzdevumus, privātpersona sniedz saimnieciskās darbības veidā par atlīdzību, kuru privātpersona izmanto savas darbības nodrošināšanai un attiecīgā valsts pārvaldes uzdevuma veikšanai, ja normatīvajos aktos nodokļu un nodevu jomā nav noteikts citādi. Latvijas Republikas valsts pārvaldes uzdevuma ietvaros privātpersonu sniegto pakalpojumu maksas apmēru vai tās noteikšanas un apstiprināšanas kārtību, kā arī atbrīvojumus nosaka Ministru kabinets.  VSIA “Latvijas Vēstnesis” sniedz arī tādus pakalpojumus kā žurnāla "Jurista Vārds" izdošana un abonēšana, kā arī juridiskās literatūras izdošana. Šo pakalpojumu maksas noteikšana ar Ministru kabineta noteikumiem nav iespējama, jo cena ir atkarīga no ražošanas izmaksām (piemēram, izejmateriāli, atlīdzība autoriem), tirāžas, pieprasījuma utt.  Tāpēc likumprojekts paredz noteikt izņēmumu no Valsts pārvaldes iekārtas likuma 43.1 pantā otrajā daļā noteiktā un paredz, ka maksu par likumprojekta 14. panta otrās daļas 4. un 7. punktā paredzētajiem pakalpojumiem (žurnāls "Jurista Vārds", iespieddarbi, pasākumi u.c.) nosaka oficiālā izdevuma izdevēja izpildinstitūcija (valde), nepārsniedzot šo pakalpojumu sniegšanas pašizmaksu.  3. Lai nodrošinātu **visu pašvaldību saistošo noteikumu publicēšanu oficiālajā izdevumā "Latvijas Vēstnesis" un sistematizēšanu tiesību aktu portālā Likumi.lv,** likumprojektā paredzēts izslēgt OPTIL 3. panta pirmās daļas otro teikumu. Tādējādi uz pašvaldību saistošo noteikumu publikāciju būs attiecināms OPTIL 3. panta pirmās daļas pirmais teikums, proti, ka visus ārējos normatīvos aktus publicē oficiālajā izdevumā "Latvijas Vēstnesis". Lai nodrošinātu pašvaldībām, kā arī Oficiālajam izdevējam iespēju sagatavoties visu saistošo noteikumu publikācijai oficiālajā izdevumā "Latvijas Vēstnesis", kā arī informēt par to sabiedrību, likumprojekts paredz papildināt OPTIL pārejas noteikumus ar 11. punktu, nosakot, ka šīs izmaiņas stāsies spēkā 2021. gada 1. jūlijā. Proti, visu pašvaldību saistošos noteikumus izsludina, tos publicējot oficiālajā izdevumā, sākot ar 2021. gada 1. jūliju. Šāds izmaiņu spēkā stāšanās termiņš izvēlēts, jo atbilstoši Administratīvo teritoriju un to apdzīvoto vietu likuma, kas stājies spēkā šā gada 23. jūlijā, pārejas noteikumu 2. punktam ar 2021. gada 1. jūliju būtu jāsāk darboties jaunievēlētām pašvaldību domēm.  Tā kā šobrīd Oficiālajam izdevējam nav pieejams oficiāls teksts tiem saistošajiem noteikumiem, kuri šobrīd netiek publicēti oficiālajā izdevumā "Latvijas Vēstnesis" un sistematizēti tīmekļa vietnē likumi.lv, likumprojektā paredzēts, ka, iesniedzot publicēšanai grozījumus saistošajos noteikumos, kuri nav pieejami tīmekļa vietnē www.likumi.lv, pašvaldība vienlaikus iesniedz grozīto saistošo noteikumu konsolidēto redakciju rediģējamā formātā, kurā ietverti arī publicēšanai iesniegtie grozījumi. Proti, kad Oficiālā izdevēja rīcībā būs saistošo noteikumu oficiālais teksts konsolidētā redakcijā, turpmāko grozījumu konsolidāciju nodrošinās pats Oficiālais izdevējs.  4. Piešķirot valsts budžeta dotāciju, lai būtu caurskatāma Oficiālajam izdevējam deleģētā kompetence, par kuru ik pa laikam ir diskusijas, likumprojektā tiek skaidri **noteikta par oficiālo publikāciju un tiesiskās informācijas sniegšanu atbildīgās institūcijas – VSIA "Latvijas Vēstnesis" kā Oficiālā izdevēja kompetence**.  Kā izriet jau no OPTIL nosaukuma, pieņemot šo likumu, likumdevēja mērķis bija nodrošināt ne tikai oficiālās publikācijas, bet arī tiesiskās informācijas pieejamību, paredzot, ka to nodrošina Oficiālais izdevējs.  Ievērojot minēto, **Oficiālajam izdevējam likumprojektā ir paredzēta šāda kompetence**:  VSIA "Latvijas Vēstnesis" ir Latvijas Republikas oficiālais izdevējs, kas īsteno valsts politiku oficiālās publikācijas un tajā ietvertās informācijas sistematizācijas jomā un, veicinot privātpersonu izpratni par normatīvajos aktos noteiktajām tiesībām un pienākumiem, kā arī veicinot sabiedrības līdzdalību un normatīvo aktu kvalitāti, nodrošina vienotu valsts, tiesiskās un pilsoniskās informācijas platformu, kuras ietvaros:  1) izdod oficiālo izdevumu "Latvijas Vēstnesis" un nodrošina tā pieejamību tīmekļa vietnē [www.vestnesis.lv](http://www.vestnesis.lv);  2) sistematizē tiesību aktus un nodrošina to pieejamību tīmekļa vietnē [www.likumi.lv](http://www.likumi.lv);  3) uztur valsts, tiesiskās informācijas un pilsoniskās izglītības portālu "Cilvēks. Valsts. Likums" tīmekļa vietnē [www.lvportals.lv](http://www.lvportals.lv);  4) izdod tiesībpolitikas, tiesību piemērošanas un juridiskās tālākizglītības specializēto žurnālu "Jurista Vārds" un uztur tā tīmekļa vietni [www.juristavards.lv](http://www.juristavards.lv);  5) uztur Oficiālo publikāciju un tiesiskās informācijas sistēmu, kā arī nodrošina tajā esošās informācijas arhivēšanu;  6) izplata valsts operatīvo informāciju ārkārtējās situācijas laikā un citos nepieciešamajos gadījumos;  7) izdod iespieddarbus, organizē pasākumus un veic citas nepieciešamās darbības šajā pantā paredzēto uzdevumu izpildes nodrošināšanai.  5. Likumprojektā tiek paredzēts, ka Oficiālo publikāciju un tiesiskās informācijas sistēmas (turpmāk – OPTIS) **pārzinis ir oficiālais izdevējs** (nevis Tieslietu ministrija), jo viņam būs pieejami valsts budžeta finanšu līdzekļi OPTIS uzturēšanai. Vienlaikus tiek precizēts šīs informācijas sistēmas nosaukums, jo sistēmā ir arī tiesiskā informācija.  6. Likumprojekts paredz, ka oficiālās publikācijas turpmāk vairs **nebūs ik gadu jānodod Latvijas Nacionālajā arhīvā**, jo pastāvīgu arhivēšanas funkciju veic pats Oficiālais izdevējs OPTIS ietvaros. Savukārt ikdienas datu nodošana Latvijas Nacionālajai bibliotēkai tiek saglabāta.  7. Tā kā atbilstoši Ministru kabineta 2020. gada 18. augusta sēdē atbalstītajam risinājumam (prot. Nr.49, 38.§) Oficiālajam izdevējam tiek saglabāts valsts kapitālsabiedrības statuss, no OPTIL tiek svītrots pārejas noteikumu 3. punkts.  8. Lai nodrošinātu, ka ar atbilstošas valsts budžeta dotācijas piešķiršanu oficiālā publikācija iesniedzējam ir bez maksas, likumprojekts paredz pārejas regulējumu, nosakot, ka, ja citā normatīvajā aktā ir paredzēts, ka par oficiālo publikāciju ir maksājama noteikta maksa, pēc 2021. gada 1. janvāra šo maksu nepiemēro.  9. Likumprojekts paredz, ka tas varētu stāties spēkā 2021. gada 1. janvārī, līdz ar ikgadējo valsts budžeta likumprojektu, kurā paredzēts valsts budžeta finansējums. Tāpēc arī tas ir virzāms valsts budžeta likumprojektu paketē.  ***5. Ietekme uz valsts un pašvaldību informācijas un komunikācijas tehnoloģiju sistēmām un ar to saistīto papildu finansējumu, kas nepieciešamas izmaiņu nodrošināšanai informācijas un komunikācijas tehnoloģiju sistēmās:***  No Likumprojekta izriet, ka būs nepieciešamas vienreizējas izmaiņas OPTIS (atteikšanās no maksas administrēšanas, novada pašvaldību saistošo noteikumu informācijas iesniegšanas un apstrādes risinājumu pielāgošana).  Likumprojekts var skart arī pašvaldību un Vides aizsardzības un reģionālās attīstības ministrijas IKT, piemēram, pielāgojot pārziņā esošās sistēmas TAPIS, portāls Geolatvija.lv) pašvaldību saistošo noteikumu sūtīšanai publicēšanai Oficiālajam izdevējam un papildu publisku pieejamību. |
| 3. | Projekta izstrādē iesaistītās institūcijas un publiskas personas kapitālsabiedrības | | Tieslietu ministrija, VSIA "Latvijas Vēstnesis". | |
| 4. | Cita informācija | | Ministru kabineta 2010. gada 13. aprīļa rīkojums Nr. 206 "Par Valsts oficiālo elektronisko publikāciju pieejamības veicināšanas koncepciju"[[15]](#footnote-16), Ministru kabineta 2018. gada 18. jūlija rīkojums Nr. 345 "Par Nacionālās identitātes, pilsoniskās sabiedrības un integrācijas politikas īstenošanas plānu 2019.-2020. gadam"[[16]](#footnote-17), informatīvais ziņojums "Par pasākumiem informatīvās telpas stiprināšanā" [[17]](#footnote-18) | |
|  | | | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | | Ikviena persona, kā arī valsts un pašvaldības institūcijas kā oficiālo publikāciju informācijas radītāji un iesniedzēji, informācijas lietotāji. | |
| 2. | Tiesiskā regulējuma ietekme uz tautsaimniecību un administratīvo slogu | | Valsts budžeta dotācijas **piešķiršana pilnā apmērā** Oficiālā izdevēja funkciju izpildei nodrošinātu šādus ieguvumus:   1. stabilitāte demokrātiskai sabiedrībai fundamentāli svarīgas funkcijas – nodrošināt privātpersonu tiesības būt informētām par savām tiesībām un pienākumiem – izpildē; 2. iespēja pilnībā atteikties no maksas par oficiālo publikāciju ikvienam informācijas iesniedzējam, tādējādi nodrošinot, ka: 3. publicēšanas pienākuma izpilde nav atkarīga no tiesību subjekta maksātspējas; 4. tiek radīti labvēlīgi apstākļi sabiedriski svarīgas informācijas pieejamībai, izskaužot tendenci izvairīties no informācijas publicēšanas oficiālajā izdevumā tās izmaksu dēļ[[18]](#footnote-19); 5. tiek samazinātas izmaksas dažādām sabiedrības grupām (tai skaitā komersantiem), kuriem normatīvajos aktos ir paredzēts pienākums publicēt informāciju oficiālajā izdevumā; 6. pieaugs oficiālo paziņojumu publicēšanas procesu efektivitāte un atbrīvosies resursi citiem attīstības projektiem; 7. iespēja visu pašvaldību saistošos noteikumus publicēt vienuviet – oficiālajā izdevumā "Latvijas Vēstnesis" ([www.vestnesis.lv](http://www.vestnesis.lv)) un sistematizēt tīmekļa vietnē [www.likumi.lv](http://www.likumi.lv), tādējādi nodrošinot, ka: 8. visi ārējie normatīvie akti sabiedrībai (tai skaitā komersantiem) un valsts institūcijām (tai skaitā tiesām) ir pieejami vienuviet un bez maksas (gan spēkā esošās, gan vēsturiskās, gan nākotnes redakcijas); 9. samazinās pašvaldību izdevumi par saistošo noteikumu publicēšanu, novada pašvaldībām samazinās izdevumi par saistošo noteikumu sistematizāciju un pieejamības nodrošināšanu; 10. Vides aizsardzības un reģionālās attīstības ministrijai un citām nozaru ministrijām tiek atvieglota pašvaldību darbības tiesiskuma un funkcionālā pārraudzība; 11. sabiedrībai svarīgā informācija ir pieejama ilgtermiņā un bez maksas Oficiālā izdevēja uzturētajā vienotajā valsts, pilsoniskās un tiesiskās informācijas platformā, tādējādi paplašinot sabiedrībai pieejamās oficiālās informācijas apjomu, kā arī nodrošinot sabiedrībai iespēju saņemt valstiski nozīmīgu informāciju; 12. izmantojot un pilnveidojot Oficiālā izdevēja izveidotos informatīvos kanālus un reputāciju, tiktu nodrošināts Latvijas informatīvajai telpai un valsts drošībai tik nepieciešamais kvalitatīvas informācijas kopums vienā valsts finansētā informatīvajā platformā, kurā ikviens par brīvu varētu nepastarpināti iegūt informāciju kā kopumu, kādu nepiedāvā citi valsts nodrošināti informācijas avoti (sabiedriskie mediji), bet kas ir vitāli nepieciešams attīstītā demokrātiskā valstī un ir svarīgs nosacījums valsts un pilsoniskas sabiedrības funkcionēšanai.   Svarīgi, ka atteikšanās no oficiālo publikāciju maksas par reģistra ierakstu publicēšanu saistībā ar komersanta dibināšanu pozitīvi ietekmē *Doing Business* rādītāju Latvijai, jo minētos izdevumus iekļauj biznesa uzsākšanas izmaksās.[[19]](#footnote-20)  Tāpat jāmin, ka risinājums uzlabos OECD vērtējumu *Labākas likumdošanas* jomā.[[20]](#footnote-21)  LVportāls kā vispāratzīts tiesiskās un pilsoniskās izglītības informācijas avots Latvijā, tehnoloģiski inovatīvā vidē ikvienam nodrošinot brīvi pieejamu, uzticamu, kvalitatīvu un izglītojošu saturu, veicinās arī dialogu starp valsts pārvaldi un pilsonisko sabiedrību, kas savukārt vairos savstarpējo uzticēšanos un valsts attīstību sabiedrības interesēs, kā arī veicinās ikviena tiesībpratību.  Tā kā oficiālās publikācijas turpmāk vairs nebūs ik gadu jānodod Latvijas Nacionālajā arhīvā, jo pastāvīgu arhīva funkciju veiks pats Oficiālais izdevējs OPTIS ietvaros, izmaksas samazināsies Latvijas Nacionālajam arhīvam, taču oficiālajam izdevējam izmaksas samazināsies mazākā apmērā, jo funkcija paliek viņa pārvaldībā.  Likumprojektam ir ietekme arī uz Latvijas valsts budžetu un tā ir atspoguļota anotācijas III sadaļā. | |
| 3. | Administratīvo izmaksu monetārs novērtējums | | Likumprojekts šo jomu neskar. | |
| 4. | Atbilstības izmaksu monetārs novērtējums | | Likumprojekts šo jomu neskar. | |
| 5. | Cita informācija | | Nav. | |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2020. gads | | Turpmākie trīs gadi (*euro*) | | | | |
| 2021 | | 2022 | | 2023 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | izmaiņas, salīdzinot ar vidēja termiņa budžeta ietvaru  2022. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 685 164 | 0 | 733 205 | 0 | 733 205 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 685 164 | 0 | 733 205 | 0 | 733 205 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 685 164 | 0 | 733 205 | 1386798 | 733 205 | 1386798 | 1386798 |
| 2.1. valsts pamatbudžets | 685 164 | 0 | 733 205 | 1386798 | 733 205 | 1386798 | 1386798 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | -1386798 | 0 | -1386798 | -1386798 |
| 3.1. valsts pamatbudžets | 0 | 0 | 0 | -1386798 | 0 | -1386798 | -1386798 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 0 | 0 | 1386798 | 0 | 1386798 | 1386798 |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Oficiālajam izdevējam ( VSIA "Latvijas Vēstnesis") deleģēto valsts pārvaldes uzdevumu izpildei papildus nepieciešamais finansējums:   |  |  |  | | --- | --- | --- | | **EKK** | **Klasifikācijas koda nosaukums** | **Summa EUR** | | 17000 - 21700 | RESURSI IZDEVUMU SEGŠANAI | 138 000 | | 21300 | Ieņēmumi no budžeta iestāžu sniegtajiem maksas pakalpojumiem un citi pašu ieņēmumi | 138 000 | | 1000-9000 | IZDEVUMI - KOPĀ | 1 524 798 | | 1000-4000 | Uzturēšanas izdevumi | 1 524 798 | | 1000-2000 | Kārtējie izdevumi | 1 461 045 | | 1000 | Atlīdzība | 1 119 545 | | 2000 | Preces un pakalpojumi | 341 500 | | 5000 | Kapitālie izdevumi | 63 753 | | Nepieciešamais papildu finansējums | | **1 386 798** |   Detalizēts izdevumu aprēķins iekļauts Ministru kabineta 2020.gada 18.augusta sēdē izskatītā informatīvā ziņojuma "Par oficiālās publikācijas un tiesiskās informācijas nodrošināšanas funkcijas izpildi" 2. pielikumā. Papildus nepieciešamais finansējums salīdzinājumā ar informatīvajā ziņojumā norādīto, precizēts par 4530 *euro*, atbilstoši valdības pieņemtajam lēmumam par VSAOI darba devēja likmes samazinājumu par 0,5 %. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Likumprojekts šo jomu neskar. | | | | | | |
| 8. Cita informācija | Papildus nepieciešamais finansējums 1 161 400 *euro* apmērā tiks nodrošināts, pārdalot finansējumu no Tieslietu ministrijas budžeta apakšprogrammas 03.08.00 "Uzturlīdzekļu garantiju fonds" uz budžeta apakšprogrammu 09.07.00 "Oficiālās publikācijas un tiesiskās informācijas nodrošināšana", savukārt finansējums 225 398 *euro* apmērā, lai nodrošinātu visu pašvaldību saistošo noteikumu publicēšanu oficiālajā izdevumā "Latvijas Vēstnesis" un sistematizēšanu portālā www.likumi.lv ar jaunā Pašvaldību likuma spēkā stāšanos (Ministru kabineta 2020.gada 14.jūlija sēdes prot. Nr.44, 54.§), tiks nodrošināts Vides un reģionālās attīstības ministrijai sagatavojot fiskāli neitrālu priekšlikumu likumprojektu "Par valsts budžetu 2021.gadam" un "Par vidēja termiņa budžeta ietvaru 2021., 2022. un 2023. gadam" izskatīšanai Saeimā otrajā lasījumā. | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Saistībā ar likumprojektu nepieciešami:  **1. Grozījumi likumā "Par pašvaldībām"**, paredzot saskaņot regulējumu par pašvaldību saistošo noteikumu publikāciju (proti, paredzēts, ka visus pašvaldību saistošos noteikumus (t.sk. pašvaldības nolikumu, budžetu un tā grozījumus, ar teritorijas attīstības plānošanu saistītos saistošos noteikumus pilnā apjomā (ja tehniski nav iespējams plānojumam un grafiskajai daļai veidot pastāvīgas saites uz Geolatvija.lv dokumentiem) utt.) par valsts budžeta līdzekļiem izsludina oficiālajā izdevumā "Latvijas Vēstnesis" un nodrošina to sistematizāciju tiesību aktu portālā Likumi.lv, vienlaikus paredzot, ka pašvaldībām ir tiesības saistošo noteikumu papildu pieejamību nodrošināt ar pašvaldību bezmaksas izdevumu starpniecību un arī citos veidos. Tomēr, tā kā saskaņā ar Administratīvo teritoriju un apdzīvoto vietu likuma pārejas noteikumu 2. punktu ar 2021. gada 1. jūliju būtu jāsāk darboties jaunievēlētām pašvaldību domēm un līdz tam laikam būtu jāstājas spēkā jaunajam likumam par pašvaldībām, kuru gatavo Vides aizsardzības un reģionālās attīstības ministrija, minētais regulējums būtu iekļaujams jaunajā likumā par pašvaldībām un grozījumi spēkā esošajā likumā "Par pašvaldībām" nav lietderīgi.  **2.** **Grozījumi Teritorijas attīstības plānošanas likumā**, paredzot izmaiņas saistībā ar 1. punktā minēto regulējumu, kā arī saistītajos Ministru kabineta noteikumos. Lai nodrošinātu minēto grozījumu saskaņotību ar jauno likumu par pašvaldībām, grozījumi Teritorijas attīstības plānošanas likumā būtuvirzāmi vienlaikus ar jauno likumu par pašvaldībām.  **3.** **Grozījumi Komerclikuma** [11. panta](https://likumi.lv/ta/id/5490-komerclikums#p11) otrās daļas otrajā teikumā, trešajā daļā, **Politisko partiju likuma** [18. panta](https://likumi.lv/ta/id/139367-politisko-partiju-likums#p18) otrajā daļā (izslēdzams otrais teikums) un **Eiropas ekonomisko interešu grupu likuma** [6. panta](https://likumi.lv/ta/id/90817-eiropas-ekonomisko-interesu-grupu-likums#p6) otrajā daļā, paredzot izmaiņas saistībā ar to, ka oficiālā publikācija oficiālajā izdevumā "Latvijas Vēstnesis" un oficiāli publicēto tiesību aktu sistematizācija portālā Likumi.lv informācijas iesniedzējam (t.sk. pašvaldībām) turpmāk būs bez maksas.  Izmaiņas minētajos likumos plānots veikt tad, kad minētie likumi tiks grozīti pēc būtības, līdz tam izmantojot likumprojektā paredzēto pārejas regulējumu.  Pēc likumprojekta pieņemšanas veikt izmaiņas saistītajos Ministru kabineta normatīvajos aktos:  **4.** **Ministru kabineta 2013. gada 29. janvāra noteikumos Nr. 65 "Oficiālo publikāciju noteikumi"**, jo likumprojekts paredz, ka oficiālā publikācija oficiālajā izdevumā "Latvijas Vēstnesis" un oficiāli publicēto tiesību aktu sistematizācija portālā Likumi.lv informācijas iesniedzējam (t.sk. pašvaldībām) turpmāk būs bez maksas un tāpēc paredz izslēgt deleģējumu Ministru kabinetam noteikt oficiālo publikāciju maksu.  **5.** **Ministru kabineta 2011. gada 3. maija noteikumos Nr. 333 "Kārtība, kādā plānojami un uzskaitāmi ieņēmumi no maksas pakalpojumiem un ar šo pakalpojumu sniegšanu saistītie izdevumi, kā arī maksas pakalpojumu izcenojumu noteikšanas metodika un izcenojumu apstiprināšanas kārtība"** nepieciešams svītrot 24. punktu, jo oficiālā publikācija iesniedzējam turpmāk būs bez maksas. |
| 2. | Atbildīgā institūcija | Tieslietu ministrija, Vides aizsardzības un reģionālās attīstības ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Ņemot vērā to, ka izmaiņu konceptuālā ideja ir valsts funkcijas finansēšanas avota maiņa, tad mērķtiecīga sabiedrības līdzdalība šajā aspektā netiek plānota.  Taču, lai noskaidrotu sabiedrības viedokli par ideju publicēt visu pašvaldību saistošos noteikumus oficiālajā izdevumā "Latvijas Vēstnesis", **2018. gadā tika veikta sabiedriskās domas aptauja.** No 1137 respondentiem 76 % (860 respondenti) atbalsta ideju oficiāli publicēt visu pašvaldību saistošos noteikumus oficiālajā izdevumā "Latvijas Vēstnesis", 19 % (214 respondenti) – neatbalsta, 6 % (63 respondenti) – nezina vai atbalsta ar papildu prasībām. No minēta var secināt, ka virzāmajām izmaiņām ir sabiedrības atbalsts.  Vienlaikus Tieslietu ministrija 2017.-2018. gadā situācijas izpētei ir veikusi arī pašvaldību aptauju par izdoto saistošo noteikumu skaitu un to publicēšanas vietu 2015. un 2016. gadā, kā arī par daudziem citiem pašvaldību saistošo noteikumu pieejamības aspektiem.  Likumprojekta izstrādes procesā ir notikusi viedokļu apmaiņa ar Latvijas Pašvaldības savienību un biedrība konceptuāli atbalsta risinājumu visu pašvaldību saistošo noteikumu pieejamību vienuviet, pie nosacījuma, ka saistošo noteikumu publicēšana (tajā skaitā vēsturisko redakciju sistematizēšana un konsolidēšana) oficiālajā izdevumā "Latvijas Vēstnesis" un *www.likumi.lv* notiks par valsts budžeta līdzekļiem. Šāds viedoklis ir ņemts vērā, izstrādājot šo likumprojektu.  Plānots, ka, pieņemot likumprojektu, informācija par izmaiņām (it īpaši par to, ka turpmāk oficiālās publikācijas būs bez maksas un par pašvaldību saistošo noteikumu pieejamību vienuviet) tiks ievietota Tieslietu ministrijas (tm.gov.lv), VSIA "Latvijas Vēstnesis" (lv.lv), Vestnesis.lv, Likumi.lv un LVportālā, kā arī izplatīta sociālo tīklu kontos un masu medijiem. |
| 2. | Sabiedrības līdzdalība projekta izstrādē | Skatīt 1. punktu. |
| 3. | Sabiedrības līdzdalības rezultāti | Skatīt 1. punktu. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tieslietu ministrija, VSIA "Latvijas Vēstnesis", Vides aizsardzības un reģionālās attīstības ministrija, pašvaldības, attiecībā uz oficiālo publikāciju maksas administrēšanas aspektiem Uzņēmumu reģistrs, Tiesu administrācija (sasaiste ar TIS), Latvijas Valsts arhīvs. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts būtiski neietekmē funkcijas vai uzdevumus nevienai no 1. punktā minētajām institūcijām. Mainīsies iekšējās un sadarbības procedūras un to apjoms.  Institūcijām (t.sk. pašvaldībām) atbrīvosies kapacitāte, kas radusies no atteikšanās no oficiālo publikāciju maksas administrēšanas.  VSIA "Latvijas Vēstnesis" resursi, kas atbrīvosies saistībā ar atteikšanos no oficiālo publikāciju maksas administrēšanas, tiks novirzīti novada pašvaldību saistošo noteikumu sistematizēšanai.  Novada pašvaldībām būs apjomīgāka procedūra, kas saistīta ar informācijas iesniegšanu publicēšanai oficiālajā izdevumā "Latvijas Vēstnesis" (būs lielāks informācijas apjoms un biežāka regularitāte). Pastāvēs divas informācijas iesniegšanas plūsmas – viena pa tiešo oficiālajam izdevējam, bet otra caur Teritorijas attīstības plānošanas informācijas sistēmu (TAPIS) un tad uz vienoto ģeotelpiskās informācijas portālu Geolatvija.lv.  VSIA "Latvijas Vēstnesis" pats nodrošinās oficiālo publikāciju pastāvīgu pieejamību un arhivēšanas funkciju, tāpēc Latvijas Valsts arhīvam šis apjoms vairs nebūs jāarhivē.  VSIA "Latvijas Vēstnesis" kompetence likumprojektā juridiskajai skaidrībai un atbildības noteikšanai (valsts kapitālsabiedrībām nav nolikumu) tiek identificēta un detalizēta uzdevumu līmenī. Minētā kompetence tiek īstenota jau šobrīd OPTIL deleģēto funkciju ietvaros.  Piešķirot valsts budžeta finansējumu OPTIS uzturēšanai un attīstībai, VSIA "Latvijas Vēstnesis" kļūst par OPTIS pārzini, līdz šim tā bija Tieslietu ministrija.  Jaunas institūcijas netiks veidotas, VSIA "Latvijas Vēstnesis" netiks pārveidots par valsts aģentūru, esošās institūcijas nelikvidēs un nereorganizēs. |
| 3. | Cita informācija | Nav. |

Iesniedzējs:

Ministru prezidenta biedrs,

tieslietu ministrs Jānis Bordāns

Brazauska 67036933

ilze.brazauska@tm.gov.lv

1. Ministru kabineta 2019. gada 7. maija rīkojums Nr. 210 "Par Valdības rīcības plānu Deklarācijas par Artura Krišjāņa Kariņa vadītā Ministru kabineta iecerēto darbību īstenošanai". <https://likumi.lv/ta/id/306691> [↑](#footnote-ref-2)
2. <https://www.vestnesis.lv/op/2020/127.1> [↑](#footnote-ref-3)
3. <http://tap.mk.gov.lv/lv/mk/tap/?pid=40463034&mode=mk&date=2020-08-18> [↑](#footnote-ref-4)
4. <https://likumi.lv/ta/id/307037> [↑](#footnote-ref-5)
5. Ministru kabineta 2014. gada 1. aprīļa protokola Nr. 19 44.§. [↑](#footnote-ref-6)
6. Recommendation of the Council of the OECD on Regulatory Policy and Governance, 2012, 8.lp. http://www.oecd.org/gov/regulatory-policy/2012-recommendation.htm [↑](#footnote-ref-7)
7. [Likuma 15. panta trešā daļa](https://likumi.lv/ta/id/249322-oficialo-publikaciju-un-tiesiskas-informacijas-likums#p-434005) paredz, ka oficiālo publikāciju informācijas sistēmas uzturēšanu un attīstību finansē no valsts budžeta dotācijas, maksas par oficiālajām publikācijām un citiem ieņēmumiem, tomēr šāda dotācija no valsts budžeta līdz šim nav bijusi piešķirta. [↑](#footnote-ref-8)
8. Šādas atziņas izriet arī no tiesu prakses, sk., piemēram, Augstākās tiesas Senāta Administratīvo lietu departamenta 2007. gada 8. jūnija spriedumu SKA-0194-07, www.at.gov.lv. [↑](#footnote-ref-9)
9. Publisko aģentūru likuma 6. pantā sniegtā definīcija, kas saskaņā ar E. Levita norādīto var tikt attiecināta uz publiskajiem pakalpojumiem kā tādiem – ne tikai tiem, kurus aģentūras par maksu sniedz pakalpojuma saņēmējam – privātpersonai (E. Levits. Valsts pārvaldes iekārtas likuma koncepcija) [↑](#footnote-ref-10)
10. Sk. E. Levits. Valsts pārvaldes iekārtas likuma koncepcija // Latvijas Vēstnesis, 2002 Nr. 95, 26.6.2002. [↑](#footnote-ref-11)
11. skat. likuma "Par pašvaldībām" 24. panta trešo daļu un 46. panta pirmo daļu, kā arī Teritorijas attīstības plānošanas likuma 25. panta otro daļu. [↑](#footnote-ref-12)
12. Likuma "Par valsts institūciju darbību ārkārtējās situācijas laikā saistībā ar Covid-19 izplatību" 36. panta pirmā daļa (<https://likumi.lv/ta/id/313730/redakcijas-datums/2020/05/09>) un Covid-19 infekcijas izplatības pārvaldības likuma 24.pants (<https://likumi.lv/ta/id/315278>). [↑](#footnote-ref-13)
13. 2015. gada 8. oktobra likums "Grozījumi likumā "Par pašvaldībām"". Latvijas Vēstnesis, 208 (5526), 23.10.2015. https://likumi.lv/ta/id/277314-grozijumi-likuma-par-pasvaldibam- [↑](#footnote-ref-14)
14. Ministru kabineta 2013. gada 29. janvāra noteikumi Nr. 65 "Oficiālo publikāciju noteikumi". Latvijas Vēstnesis, 23 (4829), 01.02.2013. https://likumi.lv/ta/id/254491-oficialo-publikaciju-noteikumi [↑](#footnote-ref-15)
15. Ministru kabineta 2010. gada 13. aprīļa rīkojums Nr. 206 "Par Valsts oficiālo elektronisko publikāciju pieejamības veicināšanas koncepciju", https://likumi.lv/ta/id/208014, pilnā versija: http://polsis.mk.gov.lv/documents/3360 [↑](#footnote-ref-16)
16. Ministru kabineta 2018. gada 18. jūlija rīkojums Nr. 345 "Par Nacionālās identitātes, pilsoniskās sabiedrības un integrācijas politikas īstenošanas plānu 2019.–2020. gadam", https://likumi.lv/ta/id/300483, pilnā versija: http://polsis.mk.gov.lv/documents/6239 [↑](#footnote-ref-17)
17. Izskatīts Ministru kabineta 2018. gada 18. septembra sēdē (prot. Nr. 43 45.§, TA-1869-DV) http://tap.mk.gov.lv/lv/mk/tap/?dateFrom=2017-12-13&dateTo=2018-12-13&text=Informat%C4%ABvais+zi%C5%86ojums+%22Par+pas%C4%81kumiem+informat%C4%ABv%C4%81s+telpas+stiprin%C4%81%C5%A1an%C4%81%22&org=0&area=0&type=0 [↑](#footnote-ref-18)
18. pēdējais spilgtākais piemērs, atteikšanās no amatu konkursu un to rezultātu publikācijām (no 01.01.2019.) [↑](#footnote-ref-19)
19. Pasaules banka https://www.doingbusiness.org/en/data/exploreeconomies/latvia (skatīts 07.09.2020.) [↑](#footnote-ref-20)
20. Ekonomiskās sadarbības un attīstības organizācijas (OECD) 2012. gada labās prakses rekomendācijas paredz, ka valdībām ir jānodrošina, lai normatīvie akti ir saprotami un skaidri un ka sabiedrība var viegli saprast viņu tiesības un pienākumus. Tāpat rekomendācijas paredz, ka visiem normatīvajiem aktiem ir jābūt viegli pieejamiem sabiedrībai. Pilnīgai un aktuālai normatīvo aktu datubāzei jābūt brīvi pieejamai sabiedrībai internetā, izmantojot lietotājam draudzīgu interfeisu un nodrošinot meklēšanas iespējas tajā. Recommendation of the Council of the OECD on Regulatory Policy and Governance, 2012, 8. lp. http://www.oecd.org/gov/regulatory-policy/2012-recommendation.htm (skatīts 07.09.2020.) [↑](#footnote-ref-21)